``இதுவரையிலான வாழ்க்கையில் பாதி நாள்கள் போராட்டங்களில்தாம் கழிந்துள்ளன. போராட்டங்களே மன அழுத்தங்களைத் தருபவைதாம். ஆனா ஜெயிக்கணும். மாணவப் பருவத்தில் நடத்திய சில போராட்டங்கள் முக்கியமானவை. சிதம்பரம் அண்ணாமலை பல்கலைக் கழகத்தில் எம்.ஏ. சைக்காலஜி முதலாம் ஆண்டு படித்துக்கொண்டிருந்தேன். அப்போது, பல்கலைக் கழக நிர்வாகத்திலும் விடுதியிலும் நடக்கும் முறைகேடுகளை எதிர்த்து, மாணவர்களைத் திரட்டிப் போராட்டம் நடத்தினேன். அந்தப் போராட்டத்தை ஒடுக்கும் வகையில் பல்வேறு அச்சுறுத்தல்கள் எனக்கு நடந்தன. காவல்துறையினர் எங்கள் போராட்டத்தை முடக்கப் பார்த்தார்கள். ரவுடிகளை ஏவி, என்னைத் தாக்குவதற்கும் பல்கலை நிர்வாகம் திட்டம் தீட்டியது. அப்போது மாணவர் விடுதியில் தங்கியிருந்தேன். "உங்களுக்குப் பாதுகாப்பு இல்லை. அங்கிருந்து உடனே வெளியேறிவிடுங்கள்’’ என்று நெருக்கமான நண்பர்கள் எச்சரித்தார்கள். அப்படியெல்லாம் பயந்து வெளியேறி விட்டால், இங்குத் தங்கியிருக்கும் மாணவர்கள் மீது நிச்சயம் ரவுடிகள் தாக்குதல் நடத்துவார்கள் என்று எனக்குத் தெரியும்.